16.6.2023
RO
Jurnalul Oficial al Uniunii Europene
C 214/161 Joi, 19 ianuarie 2023
22. consideră că existența unor condiții adecvate de depozitare în porturi ar putea facilita și garanta conservarea peștelui și ar putea sprijini gestionarea plasării comerciale, în scopul îmbunătățirii rentabilității produselor pescărești printr-o acțiune indirectă în formarea prețurilor; reamintește, în acest context, posibilitățile prevăzute în OCP și de organizațiile de producători; 23. consideră că FEAMPA și noile programe operaționale naționale ar trebui să consolideze și să ofere un sprijin clar pentru pescuitul la scară mică, cu scopul de a contribui la asigurarea sustenabilității și a viabilității pe viitor a nenumăratelor comunități costiere care depind în mod tradițional de pescuit, astfel încât să fie abordate problemele specifice ale acestui segment și să fie sprijină gestionarea locală și sustenabilă a activităților de pescuit relevante; 24. consideră că sprijinul canalizat de statele membre în contextul punerii în aplicare a FEAMPA ar trebui să fie mobilizat pentru a remedia disfuncționalitățile structurale, contribuind astfel la creșterea veniturilor obținute din pescuit, la promovarea locurilor de muncă cu drepturi în acest sector și la asigurarea unor prețuri echitabile pentru producători, la sprijinirea dezvoltării activităților conexe, în amonte și în aval de pescuit, la dezvoltarea și coeziunea regiunilor costiere într-un cadru de pescuit sustenabil și la asigurarea unui viitor pentru sectorul pescuitului la scară mică; 25. subliniază că, pentru a îmbunătăți rata de execuție a finanțării din FEAMPA și pentru a asigura accesul la sprijin al sectorului pescuitului la scară mică, este necesar să se exploreze și să se pună în aplicare măsuri de simplificare a procedurilor, reducând astfel birocrația legată de cereri, complexitatea procesului de tratare a cererilor și timpul necesar pentru aprobarea acestora; să se modifice procesul de finanțare pe baza căruia se acordă ajutorul și să se înlocuiască acest proces cu un sistem de prefinanțare; precum și să se utilizeze pe deplin limitele de finanțare ale fondului; 26. subliniază că Uniunii îi lipsește un instrument pentru a înțelege mărimea investițiilor în cadrul FEPAM și al FEAMPA în sectorul pescuitului la scară mică, numărul de bune practici finanțate, asigurarea de rezultate concrete și modul în care funcționează grupurile de acțiune locală în domeniul pescuitului și în care acestea pun în aplicare în mod eficace PCP; invită Comisia să instituie un astfel de instrument, ca pas fundamental pentru a înțelege modul de a intensifica bunele practici și a replica metodele de pescuit virtuoase la nivelul UE; 27.
invită statele membre să furnizeze asistență tehnică la nivel local pentru a facilita accesul pescuitului la scară mică la finanțare din partea UE și la finanțare națională; 28.
avertizează cu privire la vechimea medie ridicată a flotei de pescuit la scară mică și subliniază, în acest sens, necesitatea de a face activitatea de pescuit din acest segment atractivă pentru tineri și femei; subliniază necesitatea reînnoirii și actualizării flotei de pescuit la scară mică pentru a îmbunătăți siguranța și condițiile de viață la bord, pentru a îmbunătăți eficiența energetică și a face segmentul mai ecologic, garantând, în același timp, că nu există o creștere a capacității de pescuit a întregii flote de pescuit și îmbunătățind sustenabilitatea socială și economică a comunităților de pescari care depind de flotă; în acest context, subliniază necesitatea de a aborda situațiile în care navele au devenit învechite, generând costuri mai mari de exploatare, întreținere și reclasificare (din punct de vedere economic și ecologic), fapt care, la rândul său, compromite condițiile de siguranță garantate în timpul operațiunilor; subliniază că criteriile bazate pe tonajul brut pentru a măsura capacitatea de pescuit, inclusiv prin includerea spațiului rezervat pentru confort și pentru facilitățile destinate echipajului, pot împiedica modernizarea navelor de pescuit și îmbunătățirea foarte necesară a condițiilor de muncă în cadrul flotei de pescuit la scară mică; îndeamnă, în această privință, Comisia să revizuiască aceste criterii și alte dispoziții conexe pentru a găsi o soluție capabilă să echilibreze nevoile lucrătorilor din domeniul pescuitului la scară mică cu nevoia de a asigura faptul că nu are loc o creștere a capacității de pescuit a flotei din UE; 29. reiterează faptul că sprijinul pentru reînnoirea și/sau modernizarea necesară a flotei este necesar pentru îmbunătățirea siguranței, a condițiilor de muncă și a sustenabilității economice și de mediu a activităților; subliniază, cu toate acestea, că acest lucru ar trebui realizat numai garantând că nu se majorează capacitatea de pescuit; 30. consideră că ignorarea necesității de reînnoire a flotei, precum și de mentenanță și de îmbunătățire a navelor, în special a celor învechite și ineficiente, dar nu numai a acestora, ar pune în pericol viitorul pescuitului la scară mică, în special în RUP; 31. subliniază că FEAMPA oferă oportunități de investiții în îmbunătățirea siguranței, în condiții de viață mai bune și performanță energetică pentru nave, ceea ce poate aduce beneficii și flotei costiere și artizanale la scară mică, și că ar trebui, de asemenea, să ofere posibilități de finanțare pentru reînnoirea, restructurarea și redimensionarea navelor, precum și pentru achiziționarea de noi nave în cadrul flotei de pescuit la scară mică – în special în cazurile identificate în care această flotă are o vârstă medie avansată și nu garantează condiții esențiale de siguranță și operabilitate – precum și pentru creșterea